Forstjóri flugfélagsins Play segir að viðvörun í vél félagsins sem lenti á Keflavíkurflugvelli í fyrradag hafi komið af stað atburðarás sem enn sé verið að vinda ofan af.
Undanfarið hafa fréttir borist af seinkunum og afbókunum á flugferðum flugfélagsins Play og á mánudaginn var rauðu neyðarstigi lýst yfir á Keflavíkurflugvelli þegar skilaboð bárust um að Airbus-vél félagsins skorti eldsneyti. Síðar kom í ljós að um villumeldingu var að ræða, en í kjölfarið fór af stað atburðarás sem enn er verið að vinda ofan af þar sem vélar félagsins eru í stöðugum ferðum, segir Birgir Jónsson, forstjóri Play, sem var gestur Morgunútvarps Rásar tvö í morgun:
Við erum að fljúga með fleiri þúsund farþega á dag á milli Bandaríkjanna og Evrópu og það að missa út flugvél með svona stuttum fyrirvara riðlar planinu.
Þá hefst atburðarás. þá verða tafir og fólk sem átti að fara út um morguninn fer um eftirmiðdaginn og það er það sem er að gerast.
Degi síðar var ferð félagsins frestað með 20 mínútna fyrirvara vegna veikinda í áhöfn. Birgir segir að ekki hafi verið hægt að leysa úr því:
Áhöfnin var mætt á staðinn og farþegar um það bil að ganga um borð þegar einn meðlimurinn veikist skyndilega - ekkert hægt að gera í því.
Ein afleiðing þessa var að flugferð frá París var frestað, félagið bauð farþegum upp á gistingu á hóteli sem var í afar lélegu ásigkomulagi:
Þá kemur í ljós að hótelið sem um ræðir er bara einhver rottuhola. En það er ekkert auglýst þannig; það stendur ekkert útsýni yfir Eiffelturninn og pöddur í rúminu
Birgir segist ekki vilja gera lítið úr upplifunum farþega, en erfitt sé að ráða við atburðarás sem þessa:
Stundvísi okkar er 90% en það er þannig í fluginu að þegar hlutirnir fara í skrúfuna, þá fara þeir í skrúfuna og þá situr fólk eftir.